HU Az Európai Unió Hivatalos Lapja L 13/12

A BIZOTTSÁG (EU) 2016/53 RENDELETE

(2016. január 19.)

a 396/2005/EK európai parlamenti és tanácsi rendelet II. és III. mellékletének az egyes termékekben, illetve azok felületén található dietofenkarb, mezotrion, metoszulam és pirimifosz-metil maradékanyag-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A dietofenkarb és a metoszulam tekintetében a 396/2005/EK rendelet III. mellékletének A. része maradékanyag-határértékeket (a továbbiakban: MRL-ek) állapított meg. Az mezotrion és a pirimifosz-metil tekintetében az említett rendelet II. melléklete és III. mellékletének B. része határozott meg MRL-eket.

(2) A dietofenkarb tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet (2) 12. cikke (1) bekezdésének megfelelően indokolással ellátott véleményt adott ki. A Hatóság megállapította, hogy a körte, a borszőlő, a paradicsom és a padlizsán tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy az uborka, cukkini, szarvasmarha izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, valamint a tehén-, a juh- és a kecsketej tekintetében meghatározott MRL-ekkel kapcsolatban nem álltak rendelkezésre információk, és a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani. Mivel az állati eredetű élelmiszerek tekintetében nem álltak rendelkezésre adatok az MRL-ek meghatározására, a takarmányalmára vonatkozó MRL-eket is a kimutatási határértéknek megfelelő értéken kell megállapítani.

(3) A mezotrion tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben (3), indokolással ellátott véleményt adott ki. A Hatóság a maradékanyag-határérték meghatározásának módosítását javasolta, és a csemegekukorica, a lenmag, a mák, a repcemag és a kukorica tekintetében meghatározott MRL-ek csökkentését ajánlotta. A Hatóság megállapította, hogy a cukornád tekintetében meghatározott MRL-ekkel kapcsolatban nem állnak rendelkezésre bizonyos információk, ezért a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termék tekintetében az MRL-t a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-t felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a tengeri moszat tekintetében meghatározott MRL-lel kapcsolatban nem álltak rendelkezésre információk, és a kockázatkezelők részéről további vizsgálatra van szükség. A szóban forgó termékre vonatkozó MRL-t ezért a kimutatási határértéknek megfelelő értéken kell megállapítani.

(4) A metoszulam tekintetében érvényes MRL-ekkel kapcsolatban a Hatóság a 396/2005/EK rendelet (4) 12. cikke (1) bekezdésének megfelelően indokolással ellátott véleményt adott ki. A Hatóság az árpa, kukorica, zab, rozs és búza tekintetében meghatározott MRL-ek csökkentését ajánlotta. Megállapította, hogy az almatermésűek, a csonthéjasok, a csemegeszőlő, a borszőlő, a szamóca, a vesszőn termő bogyósgyümölcsűek, az egyéb bogyósgyümölcsűek, a burgonya és a csemegekukorica tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni.

(5) A pirimifosz-metil tekintetében érvényben lévő MRL-ekkel kapcsolatban a Hatóság a 396/2005/EK rendelet (5) 12. cikkének (2) bekezdésével összhangban, az említett rendelet 12. cikkének (1) bekezdésével összefüggésben, indokolással ellátott véleményt adott ki. A Hatóság valamennyi MRL tekintetében a fogyasztókra nézve hosszú távú kockázatot állapított meg. Ezért a hajdina, a kukorica, a rizs és a rozs tekintetében helyénvaló csökkenteni ezeket az MRL-eket. A Hatóság arra a következtetésre jutott, hogy az árpa, köles, zab, cirok, búza, a sertés izom-, zsír-, máj- és veseszövetei, a szarvasmarhafélék izom-, zsír-, máj- és veseszövetei, a juh izom-, zsír-, máj- és veseszövetei, a kecske izom-, zsír-, máj- és veseszövetei, a baromfi izom-, zsír-, májszövetei, valamint a szarvasmarhafélék teje, a juhtej, a kecsketej és a madártojások vonatkozásában egyes információk nem állnak rendelkezésre, és a kockázatkezelők részéről további vizsgálatra van szükség. Mivel nem merül fel fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a mandula, a mogyoró, a pisztácia, a dió, a (száraz) hüvelyesek és a pálma magja tekintetében meghatározott MRL-ekkel kapcsolatban nem álltak rendelkezésre információk, ezért a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani. A Hatóság megállapította, hogy a lenmag, földimogyoró, mák, szezámmag, napraforgómag, repcemag, szójabab, mustármag, gyapotmag, tökmag, pórsáfránymag, borágó, gomborka, kendermag és ricinusbab tekintetében meghatározott MRL-ekkel kapcsolatban nem álltak rendelkezésre információk, és a kockázatkezelők részéről további vizsgálatra van szükség. Mivel fennáll a keresztszennyeződés veszélye, a felsorolt termékek, valamint a hajdina, a kukorica, a rizs és a rozs tekintetében a Hatóság által megállapított szinten indokolt az MRL-ket rögzíteni.

(6) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limits, a Codex által meghatározott maximális maradékanyag-határértékek), az MRL-eket az adott kimutatási határértéknek megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(7) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes kimutatási határértékek kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi kimutatási határértékeket kell megállapítani.

(8) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikkének (2) bekezdésében megfogalmazott követelményeknek.

(9) A Bizottság a Kereskedelmi Világszervezeten keresztül kikérte az Unió kereskedelmi partnereinek véleményét az új MRL-ekről, és megállapításaikat figyelembe vette.

(10) A 396/2005/EK rendeletet ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozások felkészülhessenek az MRL-ek módosításából fakadó új követelmények teljesítésére.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

A 2016. augusztus 9. előtt előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2016. augusztus 9-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2016. január 19-én. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) European Food Safety Authority; Review of the existing maximum residue levels (MRLs) for diethofencarb according to Article 12 of Regulation (EC) No 396/2005 (Európai Élelmiszerbiztonsági Hatóság: A dietofenkarb maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal, 2015; 13(2): 4030.

(3) European Food Safety Authority; Review of the existing maximum residue levels (MRLs) for mesotrione according to Article 12 of Regulation (EC) No 396/2005 (Európai Élelmiszerbiztonsági Hatóság: A mezotrion maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal, 2015; 13(1):3976.

(4) European Food Safety Authority; Review of the existing maximum residue levels (MRLs) for metosulam according to Article 12 of Regulation (EC) No 396/2005 (Európai Élelmiszerbiztonsági Hatóság: A metoszulam maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal 2015;13(1):3983.

(5) European Food Safety Authority; Review of the existing maximum residue levels (MRLs) for pirimiphos-methyl according to Article 12 of Regulation (EC) No 396/2005 (Európai Élelmiszerbiztonsági Hatóság: A pirimifosz-metil maradékanyag-határértékeinek a 396/2005/EK rendelet 12. cikke szerinti felülvizsgálata). EFSA Journal, 2015; 13(1):3974.